D ô v o d o v á   s p r á v a
 

A. Všeobecná časť


Návrh zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, predkladá na rokovanie Národnej rady Slovenskej republiky poslankyňa Národnej rady Slovenskej republiky Andrea Turčanová.

Cieľom návrhu zákona je zvýšiť bezpečnosť pri výkone štátnej služby, chrániť život a zdravie policajtov, ich kolegov a verejnosti a preventívne pôsobiť proti závažným negatívnym javom v ozbrojených zboroch zavedením povinného psychologického vyšetrenia ako neoddeliteľnej súčasti periodickej preventívnej lekárskej prehliadky.

V posledných rokoch sa výrazne stupňujú prípady závažného násilia a tragických udalostí, pri ktorých zohrávalo významnú úlohu zlyhanie psychickej stability príslušníkov Policajného zboru. Ide najmä o tieto prípady:

· Prešov (marec 2022) – policajt v službe zastrelil svojho kolegu;
· Zlaté Moravce (2022/2024) – násilie na zadržanej osobe v policajnej cele, medializované s časovým odstupom;
· Michalovce (január 2023) – samovražda policajta služobnou zbraňou;
· Košice (júl 2024) – podozrenie zo sexuálneho násilia a bitky na policajnej stanici;
· Košice (november 2024) – brutálne ubitie zadržaného muža (†48) policajtom počas služby, ku ktorému sa páchateľ v máji 2025 priznal;
· Žilina – Bytčica (november 2024) – smrť 46-ročného muža po použití elektrického paralyzéra;
· Rokytov (november 2024) – policajt zastrelil svojho dvojmesačného syna a následne spáchal samovraždu;
· Milhosť (november 2025) – obvinenie dvoch policajtov z krutého zaobchádzania a zneužitia právomocí verejného činiteľa;
· Slovenská Ľupča (december 2025) – fyzické napadnutie cudzieho štátneho príslušníka policajtom mimo výkonu služby.

Tieto udalosti poukazujú na nedostatočný systém včasnej identifikácie psychických rizík u príslušníkov ozbrojených zborov po ich prijatí do služobného pomeru.

Výkon služby je spojený s dlhodobou psychickou záťažou, stresom, nosením a používaním služobnej zbrane a rozhodovaním v krízových situáciách. Napriek tomu sa súčasná zdravotná starostlivosť sústreďuje prevažne na fyzickú spôsobilosť, zatiaľ čo duševná kondícia policajtov nie je systematicky a pravidelne monitorovaná.

Zavedenie povinného psychologického vyšetrenia do ročnej periodickej preventívnej prehliadky umožní včasné zachytenie syndrómu vyhorenia, agresívnych tendencií, impulzívneho správania alebo samovražedných rizík, a tým predchádzať tragickým následkom.

Návrh zákona je v súlade s Ústavou Slovenskej republiky, ústavnými zákonmi, ostatnými všeobecne záväznými právnymi predpismi Slovenskej republiky, medzinárodnými zmluvami, ktorými je Slovenská republika viazaná, ako aj s právom Európskej únie.






























B. Osobitná časť

K Čl. I
K bodu 1 (§ 145a ods. 2): 
Navrhuje sa výslovne ustanoviť, že psychologické vyšetrenie je povinnou súčasťou periodickej preventívnej lekárskej prehliadky policajta.
Doterajšia právna úprava neodráža dostatočne dynamický charakter duševnej spôsobilosti policajta počas výkonu služby. Pravidelné psychologické vyšetrenie umožní služobnému úradu včas reagovať na zistené riziká a prijať primerané preventívne alebo ochranné opatrenia.

K Čl. II:
Navrhuje sa účinnosť zákona od 1. júla 2026, aby sa vytvoril dostatočný časový priestor na organizačné, personálne a odborné zabezpečenie realizácie psychologických vyšetrení.

